## Uredba o tržnom redu za pšenicu u 2005. godini

### NN 86/2005 (15.7.2005.), Uredba o tržnom redu za pšenicu u 2005. godini

# VLADA REPUBLIKE HRVATSKE

**1691**

Na temelju članaka 8. i 9. Zakona o
poljoprivredi (»Narodne novine«, br. 66/2001 i
83/2002), Vlada Republike Hrvatske je na sjednici održanoj 8. srpnja 2005.
godine donijela

## UREDBU

### O TRŽNOM REDU ZA PŠENICU U 2005. GODINI

OPĆE ODREDBE

Članak 1.

Ovom Uredbom utvrđuju se:

– zajamčena i minimalna cijena,

– mjere intervencijskog otkupa i prodaje,

– kakvoća pšenice koja je predmet
intervencijskog otkupa.

Zajamčena i minimalna cijena

Članak 2.

(1) Zajamčena cijena za pšenicu roda 2005.
godine standardne kakvoće je 0,75 kuna po kilogramu i po njoj Ministarstvo
gospodarstva, rada i poduzetništva – Ravnateljstvo za robne zalihe (u daljnjem
tekstu: Ravnateljstvo) provodi interventni otkup.

(2) Minimalna cijena za pšenicu standardne
kakvoće, iznosi 0,92 kuna po kilogramu franko skladište (bez ikakvih dodatnih
troškova skladištara pšenice) po kojoj otkupljivači pšenice otkupljuju pšenicu
od poljoprivrednih gospodarstava u razdoblju od početka žetve do 31. kolovoza
2005. godine i ostvaruju pravo na potporu trženju pšenice u sklopu ovoga tržnog
reda.

(3) Odredbe obračuna odstupanja standardne
kakvoće utvrđene u članku 3. ove Uredbe primjenjuju se i na minimalnu cijenu iz
stavka 2. ovoga članka.

(4) Troškove sušenja pšenice snosi vlasnik
pšenice.

OBRAČUN CIJENE S OBZIROM
NA KAKVOĆU

Članak 3.

(1) Zajamčena cijena koju Ravnateljstvo plaća
proizvođaču odnosi se na neto količinu pšenice standardne kakvoće s 2%
primjesa, 13% vlage i 76 kg hektolitarske mase.

(2) Ukoliko utvrđena kakvoća pšenice, odstupa od
standardne kakvoće iz članka 13. ove Uredbe, zajamčena cijena će se smanjiti,
odnosno povećati za isti postotak, primjesa, nečistoća ili vlage.

(3) Za pšenicu koja odstupa od hektolitarske
mase od 76 kg, Ravnateljstvo isplaćuje proizvođaču zajamčenu cijenu, koja se za
svaki kilogram odstupanja od standardne hektolitarske mase, smanjuje ili
povećava za 0,5%, (razlomljena zrna se uzimaju u obzir).

(4) Ukoliko pšenica ima utvrđenu veću
hektolitarsku masu od 80 kg, smatrat će se da ima hektolitarsku masu od 80 kg.

INTERVENCIJSKI OTKUP I
PRODAJA PŠENICE

Članak 4.

(1) Proizvođači koji ne mogu prodati pšenicu
roda 2005. godine tržnim otkupljivačima, mogu neprodane količine ponuditi
Ravnateljstvu.

(2) Intervencijski otkup se obavlja od 1. rujna
do 30. rujna tekuće godine.

(3) Predmet intervencijskog otkupa može biti
samo pšenica iz stavka 1. ovog članka, koja je proizvedena u tekućoj
proizvodnoj godini u Republici Hrvatskoj i koja ispunjava uvjete glede
minimalne kakvoće iz članka 14. ove Uredbe.

Članak 5.

(1) Proizvođači iz članka 4. stavka 1. ove
Uredbe (u daljnjem tekstu: ponuđači) putem pisanih ponuda nude Ravnateljstvu na
intervencijski otkup pšenicu u roku iz članka 4. stavka 2. ove Uredbe.

(2) Pisana ponuda mora sadržavati:

– podatke o ponuđaču (ime i prezime, odnosno
naziv tvrtke, te adresu, odnosno sjedište),

– podatke o pšenici, koja je predmet ponude i
to: mjesto skladištenja, količinu i kakvoću ovjerenu od skladištara pšenice, uz
zadužnicu ovjerenu od strane skladištara i ovlaštene kontrolne kuće,

– pisanu izjavu ponuđača da je pšenica
proizvedena u tekućoj godini u Republici Hrvatskoj s navedenim područjem
proizvodnje.

(3) Ponuđači mogu dostaviti ponude putem
preporučene pošte ili izravno u Ravnateljstvo.

(4) Ponuđač može predložiti način preuzimanja
ponuđene pšenice, koja je predmet ponude u vlastitom skladištu.

(5) Ravnateljstvo provjerava ponude i u roku od
5 dana od njihovog prijema izvješćuje ponuđače o izboru ponude, te zaključuju
kupoprodajni ugovor.

Članak 6.

Ravnateljstvo plaća pšenicu ponuđaču, koja je
predmet intervencijskog otkupa u roku od 25 dana od dana prijema računa.

Članak 7.

(1) Ravnateljstvo vodi posebnu evidenciju o
količinama i kakvoći pšenice, koja je predmet intervencijskog otkupa.

(2) Evidencija iz stavka 1. ovog članka obuhvaća
podatke o prijemu, skladištenju i otpremi iz intervencijskog skladišta, te
podatke o utvrđenoj prometno-tehnološkoj kakvoći.

(3) Skladišta u kojima je smještena otkupljena
pšenica, dužna su Ravnateljstvu do desetog u mjesecu na obrascu iz Priloga 1.,
koji je sastavni dio ove Uredbe, dostaviti mjesečno izvješće o zalihama
pšenice, koja je predmet intervencijskog otkupa.

(4) Skladišta iz stavka 3. ovog članka dužna su
Ravnateljstvu do 31. ožujka tekuće godine, za prethodnu godinu, na obrascu iz
Priloga 2., koji je sastavni dio ove Uredbe, dostaviti godišnje izvješće o
zalihama pšenice, koja je predmet intervencijskog otkupa.

(5) Godišnje izvješće iz stavka 4. ovog članka
prije dostave kontrolira i potvrđuje nadležna inspekcija (u daljnjem tekstu:
inspektor) koji u izvješće unosi utvrđeno stanje na temelju obavljenog
pregleda.

(6) U slučaju možebitnih odstupanja iz stavka 5.
ovog članka, skladištar mora dati obrazloženje, koji je sastavni dio toga
izvješća.

Članak 8.

(1) Ravnateljstvo prodaje pšenicu, koja je
predmet intervencijskog otkupa na temelju javnog natječaja, a isti se
objavljuje u javnim glasilima.

(2) Za objavu i tekst natječaja Ravnateljstvo
mora dobiti prethodnu suglasnost Ministarstva poljoprivrede, šumarstva i vodnog
gospodarstva.

Članak 9.

Pšenica iz članka 8. ove Uredbe prodaje se po
načelu »viđeno-kupljeno«.

Članak 10.

Zainteresirani kupci dostavljaju ponudu o kupnji
preporučenom poštom ili izravno u Ravnateljstvo, a na način kako je uređeno
javnim natječajem.

KAKVOĆA PŠENICE

Članak 11.

Kontrola kakvoće pšenice, koja je predmet
intervencijskog otkupa, obuhvaća uzorkovanje i laboratorijsko ispitivanje
zadanih parametara, sukladno metodama propisanim za utvrđivanje kakvoće
pšenice.

Članak 12.

Pšenica koja je predmet intervencijskog otkupa
(kupnje) mora biti:

1. zrela, zdrava i neoštećenih zrna;

2. očišćena i zadovoljavajuće kakvoće za
trženje;

3. zadovoljavajuće boje za određenu sortu
pšenice;

4. bez stranog mirisa i okusa;

5. bez živih insekata.

Članak 13.

Standardna kakvoća pšenice, prema kojoj se
obračunava zajamčena cijena iz članka 2. ove Uredbe određena je:

|  |  |
| --- | --- |
| Sadržaj vlage (%) max | 13,00 |
| Hektolitarska masa (kg/100 l) min | 76 |
| Sadržaj primjesa (%) max | 2 |

Članak 14.

Pšenica koja je predmet intervencijskog otkupa
mora pored općih zahtjeva iz članka 12. ove Uredbe ispunjavati i sljedeće
minimalne uvjete kakvoće:

|  |  |
| --- | --- |
| Sadržaj vlage (%) max. | 14,00 |
| Hektolitarska masa (kg/100 l) min. | 74 |
| Sadržaj primjesa (%) max. | 12 |

POTPORA TRŽENJU PŠENICE

Članak 15.

(1) Potencijalni korisnici za potporu trženju
pšenice su tržišni otkupljivači, koji su otkupili određene količine pšenice
proizvedene u Republici Hrvatskoj u 2005. godini.

(2) Visina potpore trženju pšenice iznosi 0,10 kuna/kg
standardne kakvoće.

(3) Sredstva za potporu trženju pšenice iz
stavka 2. ovog članka osiguravaju se iz proračuna Republike Hrvatske, s
proračunske stavke Ministarstva poljoprivrede, šumarstva i vodnog gospodarstva,
pozicija A568050-Intervencije Ravnateljstva za tržišnu i strukturnu potporu u
poljoprivredi.

(4) Ostvarenje prava na potporu trženju pšenice
temelji se na količinama pšenice koju su tržišni otkupljivači, nakon otkupa,
uskladištili u vlastitom ili unajmljenom skladištu.

(5) Detaljne uvjete i upute za ostvarivanje
prava na potporu trženju pšenice propisat će ministar poljoprivrede, šumarstva
i vodnog gospodarstva.

PRIJELAZNE I ZAVRŠNE
ODREDBE

Članak 16.

Detaljne uvjete i postupke provedbe
intervencijskog otkupa pšenice, roda 2005. godine, donosi ministar
poljoprivrede, šumarstva i vodnog gospodarstva, uz suglasnost ministra
gospodarstva, rada i poduzetništva.

Članak 17.

Ova Uredba stupa na snagu danom objave u
»Narodnim novinama«.

Klasa: 332-01/05-01/01

Urbroj: 5030116-05-1

Zagreb, 8. srpnja 2005.

Predsjednik

**dr****. sc. Ivo
Sanader, v. r.**

Prilog
1.

MJESEČNI IZVJEŠTAJ INTERVENCIJSKOG SKLADIŠTA

|  |  |  |  |  |  |
| --- | --- | --- | --- | --- | --- |
| Vrsta žita:  \_\_\_\_\_\_\_\_\_  \_\_\_\_\_\_\_\_\_ | Intervencijsko skladište:  Naziv: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Broj: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | Mjesec: |
| Serija | Opis | Količina – kilograma | | Datum | Napomena |
| Preuzeto | Otpremljeno |
|  | Prenesena  količina |  |  |  |  |
|  | Količina koja se prenosi |  |  |  |  |

Žig i potpis

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto: \_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_

Ime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prilog 2.

**GODIŠNJI
IZVJEŠTAJ INTERVENCIJSKOG SKLADIŠTA**

|  |  |  |  |  |  |
| --- | --- | --- | --- | --- | --- |
| Vrsta žita:  \_\_\_\_\_\_\_\_\_  \_\_\_\_\_\_\_\_\_ | Intervencijsko skladište:  Naziv: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Broj: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | Mjesec: |
| Serija | Opis | Knjižena  količina  kilograma | Utržena  količina  kilograma | Pregledana  količina  kilograma | Napomena |
|  |  |  |  |  |  |

Žig i potpis

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto: \_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_\_\_\_\_\_\_\_\_\_\_\_\_\_\_\_

Ime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uredba, NN 86/2005-1691